Al hoe meer wenke oor elektrisiteitsdiefstal, sê EskomArgieffoto (Foto: baptisteh, Pixabay) Eskom het gesê daar is ŉ beduidende toename in die aantal anonieme wenke wat hulle in Noordwes ontvang ná die instansie se Operasie Khanyisa-bewusmakingsveldtog. Operasie Khanyisa is Eskom se nasionale gedragsveranderingsveldtog wat ten doel het om die wettige en veilige gebruik van elektrisiteit te bevorder. Volgens Bryan Katane, voorloper van die veldtog, stel ŉ groot aantal gebruikers en klante Eskom in kennis van koepons vir voorafbetaalde elektrisiteit wat onwettig verkoop word, en danksy dié bruikbare inligting, word ondersoeke oor die provinsie heen van stapel gestuur. Sedert 2013 het Eskom reeds meer as R800 miljoen in inkomste herwin, hoofsaaklik uit boetes en herverbindingsfooie. Minstens 50 persone is reeds in hegtenis geneem wat vermoedelik elektrisiteit gesteel het en 26 sake duur voort in verskeie howe. Katane doen ŉ beroep op Suid-Afrikaners landswyd om saam met Eskom te werk in sy stryd teen elektrisiteitsdiefstal, wat die land ongeveer R20 miljard per jaar kos.